
Endogén metán produkció, a mikrokeringés és a szuperoxid gyök termelés kapcsolata kísérletes szepszisben

Bevezetés: Szepszisben az oxigénszállítás (DO2) fokozása kompenzálja a gyulladás által megnövelt oxigénfogyasztást (VO2), azonban a fellépő mikrokeringési zavar a VO2-DO2 arány romlásához és sejtkárosító szabadgyök képződéshez vezethet. Kimutattuk, hogy az aerob sejtek oxigén hiányos állapota endogén metán (CH4) termelést eredményez (Cell Physiol Biochem 2008). Kísérletünkben megvizsgáltuk a kilélegzett CH4 szintjének és a teljes vér szuperoxid gyök (SOX) produkciójának változását az oxigén dinamika és a mikrokeringés függvényében klinikailag releváns szepszis modellünkben.
Módszerek: Törpesertésekben 0,5 g/kg autofaeces szuszpenzió ip injektálásával peritonitist indukáltunk és az altatott állatok invazív hemodinamikai monitorozását, vérgáz analízisét a kísérlet 16-24 órája között végeztük. A VO2-DO2 érték alapján az állatokat súlyos (n=9) és kevésbé súlyos kompenzált (n=7) szepszis csoportokba osztottuk, adataikat kontroll csoportéhoz (n=8) hasonlítottuk. Meghatároztuk a kilélegzett CH4 koncentrációját (gázkromatográfia), vérmintákból a big-endothelin szintjét (ELISA) és a SOX produkciót (kemiluminometria). A sublinguális mikrokeringést intravitális videó-mikroszkóppal regisztráltuk.
Eredmények: A súlyos szepszis 16-24. órája között jelentősen csökkent a VO2/DO2 (<14%), a mikrokeringés (17%) és a kilélegzett CH4 (>6 µM), de csökkent a SOX produkció, normál mikrokeringés (950 µms-1) mellett.
Következtetés: A kilélegzett CH4 szintje egyenesen arányos a mikrokeringés és az oxigén dinamika változásával szepszisben. A CH4 előnyös bioaktív hatása a gyulladásos kaszkád szabadgyök generációjának csökkentése, amellyel kedvezően befolyásolhatja a szepszis kimenetelét.
Támogatók: OTKA K104656, TAMOP 4.2.2A



